उग्र भीड़ ने हत्यारोपियों के घर फूंके, फसलों में लगाई आग; लोगों को घरों में रहने की हिदायत
Uttar Pradesh Meerut Vishu Murder Case Update - मेरठ के हस्तिनापुर इलाके के गांव पलड़ा में रविवार को 24 साल के विशु की ताबड़तोड़ गोलियां बरसाकर हत्या कर दी गई। सोमवार को विशु का शव गांव पहुंचा
मेरठ के हस्तिनापुर इलाके के गांव पलड़ा में रविवार को 24 साल के विशु की ताबड़तोड़ गोलियां बरसाकर हत्या कर दी गई। सोमवार को विशु का शव गांव पहुंचा। इसके बाद परिजनों और ग्रामीणों का गुस्सा फूट पड़ा। ग्रामीणों ने समुदाय विशेष आरोपियों के घरों में घुसकर तोड़फोड़ और आगजनी कर दी। साथ ही खेतों में खड़ी फसल में भी आग लगा दी।
एसएसपी और एसपी देहात, पुलिस बल के साथ गांव पहुंचे और मोर्चा संभाला है। फायर ब्रिगेड ने किसी तरह आग पर काबू पाया है। गांव में तनाव के हालात बने हुए हैं। यहां भारी पुलिस बल तैनात किया गया है।
पूर्व प्रधान सहित 4 अरेस्ट, 4 हिरासत में
मामले में पूर्व ग्राम प्रधान पड़ला गजेंद्र सिंह के अलावा अनस, अशफाक, शहानजीम, अकरम, अजीबुद्दीन, मो. कैफ के खिलाफ नामजद मुकदमा किया गया है। तीन अज्ञात के खिलाफ भी FIR की गई है। पुलिस ने गजेंद्र सहित 3 अन्य आरोपियों को अरेस्ट किया है। कुल 4 लोगों को हिरासत में लिया गया है। अन्य की अरेस्टिंग के लिए पुलिस दबिश दे रही है। वहीं पुलिस ने परिजनों को समझाकर विशु के शव का अंतिम संस्कार करा दिया है।
हत्या के बाद रोड जाम करके सड़क पर बैठे थे ग्रामीण 
बता दें कि रविवार देर शाम प्राथमिक विद्यालय के मैदान में दोस्त के साथ बैठे पलड़ा गांव निवासी विशु पर बाइक सवार युवकों ने गोलियां मारकर हत्या कर दी थी। विशु की मौत के बाद परिजनों ने ग्रामीणों के साथ मिलकर मवाना तहसील तिराहे पर जाम लगा दिया था। देर रात एसएसपी रोहित सिंह सजवाण मौके पर पहुंचे और ग्रामीणों को समझाकर शांत कराया। मामले में कुल 6 आरोपी नामजद किए गए हैं। पुलिस ने चार लोगों को हिरासत में लिया।
सोमवार को पोस्टमॉर्टम के बाद विशु का शव जैसे ही गांव में पहुंचा तो ग्रामीणों का गुस्सा फूट पड़ा। ग्रामीणों ने शव को अंतिम संस्कार पर ले जाने के दौरान संप्रदाय विशेष के मंसूर व साबिर के मकान में आग लगा दी। आगजनी के दौरान घर पर कोई नहीं था। देखते ही देखते आग ने भयंकर रूप ले लिया। वहीं, दो अन्य आरोपियों की फसल में आग लगा दी गई है। बताया जा रहा है कि उग्र भीड़ द्वारा विशेष समुदाय के धार्मिक स्थल में भी तोड़फोड़ की गई है।
दमकल की गाड़ी ने गांव पहुंचकर आग पर काबू पाया। गांव में तनाव की स्थिति बनी हुई है। पुलिस बल ने ग्रामीणों को घरों में रहने की हिदायत दी है। फिलहाल, गांव में कर्फ्यू जैसे हालात बने हुए हैं। एसएसपी रोहित सिंह सजवाण ने ग्रामीणों से बात कर शांति बनाए रखने की अपील की।
अब आपको रविवार को हुए विशु मर्डर केस की पूरी कहानी पढ़वाते हैं... 
स्कूल की दीवार पर बैठे युवक की गोली मारकर हत्या
रविवार को हस्तिनापुर थाना क्षेत्र के गांव पलड़ा में 24 साल के युवक विशु की ताबड़तोड़ गोलियां बरसाकर हत्या कर दी गई। हत्या की वजह आपसी रंजिश बताई जा रही है। शाम 5:30 बजे विशु गांव के प्राइमरी स्कूल की दीवार पर बैठकर मैच देख रहा था। पीछे से आए अज्ञात लोगों ने विशु पर एक के बाद एक पांच फायर झोंके और भाग गए। गोली लगने से विशु की मौके पर ही मौत हो गई। दिनदहाड़े गांव में हुए मर्डर से हड़कंप मच गया। परिजनों ने दूसरे समुदाय के लोगों पर हत्या का आरोप लगाया है। देर रात तक पुलिस अफसर गांव में लोगों को शांत कराने में जुटे रहे। पढ़ें पूरी खबर...
अब आपको रविवार को हुई 3 और हत्याओं के बारे में पढ़वाते हैं... 
बच्चों के झगड़े में भिड़े बड़े, ताबड़तोड़ फायरिंग कर दो की जान ली
मेरठ के खरखौदा इलाके में रविवार देर रात बवाल हो गया। इसमें महिला समेत 2 लोगों की जान चली गई। बच्चों के झगड़े से इसकी बवाल की शुरुआत बताई जा रही है। दो पक्षों के बीच पहले कहासुनी, फिर फायरिंग हुई है। डबल मर्डर के बाद गांव सलेमपुर को छावनी में तब्दील किया गया है। 6 थानों की फोर्स मौके पर पहुंच गई। पुलिस ने डेडबॉडी को कब्जे में लिया है। अब आरोपियों की तलाश की जा रही है।
रविवार रात मेहराज और इकबाल दोनों पक्ष आमने-सामने आ गए। दोनों तरफ से फायरिंग और मारपीट होने लगी। फायरिंग से गांव में अफरा-तफरी मच गई। ग्रामीण भी गोली चलती देखकर घरों में छिप गए। कहासुनी इतनी बढ़ी कि एक पक्ष ने धर्मस्थल में घुसकर गोलियां बरसानी शुरू कर दी। गोलीबारी में मेहराज (35) और महिला अफरोज (45) की मौत हो गई। पढ़ें पूरी खबर...
लापता फोटोग्राफर की डेडबॉडी पुलिया के नीचे मिली
हस्तिनापुर में 7 अप्रैल से लापता फोटोग्राफर पवन कुमार (21) की डेडबॉडी रविवार को पुलिया के नीचे मिली। पवन नगर पंचायत के पूर्व चेयरमैन अरुण कुमार के भतीजे थे। 7 अप्रैल से पवन घर नहीं आया तो परिवार के लोगों को लगा कि वह कहीं शादी में फोटोग्राफी करने गया होगा। लेकिन, रविवार को पवन की डेडबॉडी चेता वाली में पुलिया के नीचे पड़ी मिली। बॉडी को प्लास्टिक के कट्टों से ढंका गया था। सूचना पर पुलिस और परिजन पहुंचे। युवक की हत्या के शक में परिजनों ने नामजद तहरीर दी है। घरवालों का आरोप है कि फिटकरी गांव के रहने वाले एक व्यक्ति ने ही पवन को मारा है। पढ़ें पूरी खबर...